
 5.2.2016
 BG
 Официален вестник на Европейския съюз
 L 30/7
 РЕГЛАМЕНТ ЗА ИЗПЪЛНЕНИЕ (ЕС) 2016/146 НА КОМИСИЯТА
 от 4 февруари 2016 година
 за подновяване на одобрението на активното вещество ламбда-цихалотрин като кандидат за замяна в съответствие с Регламент (ЕО) No 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) No 540/2011
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 20, параграф 1 от него,
 като има предвид, че:
 (1)
 Срокът на одобрението на активното вещество ламбда-цихалотрин, включено в част А на приложението към Регламент за изпълнение (ЕС) No 540/2011 на Комисията (2), изтича на 30 юни 2016 г.
 (2)
 В съответствие с член 4 от Регламент (ЕС) No 1141/2010 на Комисията (3) и в предвидения в същия член срок бе подадено заявление за подновяване на включването на ламбда-цихалотрин в приложение I към Директива 91/414/ЕИО на Съвета (4).
 (3)
 Заявителят представи допълнителните досиета, изисквани в съответствие с член 9 от Регламент (ЕС) No 1141/2010. Докладващата държава членка счете заявлението за пълно.
 (4)
 Докладващата държава членка подготви доклад за оценка във връзка с подновяването, като се консултира със съдокладващата държава членка, и на 28 февруари 2013 г. го предостави на Европейския орган по безопасност на храните (наричан по-долу „Органът“) и на Комисията.
 (5)
 Органът изпрати доклада за оценка във връзка с подновяването на заявителя и на държавите членки за коментар и препрати получените коментари на Комисията. Освен това Органът направи обществено достъпно допълнителното обобщено досие.
 (6)
 На 11 март 2015 г. Органът предаде на Комисията преработения вариант на заключението си от 23 април 2014 г. (5) относно това дали може да се очаква ламбда-цихалотрин да отговаря на критериите за одобряване, предвидени в член 4 от Регламент (ЕО) No 1107/2009. На 28 май 2015 г. Комисията представи проекта на доклад за преразглеждане относно ламбда-цихалотрин на Постоянния комитет по растенията, животните, храните и фуражите.
 (7)
 Бе установено, че предвидените в член 4 критерии за одобряване са изпълнени по отношение на един или повече представителни видове употреба на най-малко един продукт за растителна защита, съдържащ активното вещество. Поради това посочените критерии за одобряване се считат за изпълнени.
 (8)
 Оценката на риска, свързана с подновяването на одобрението на ламбда-цихалотрин, се основава на ограничен брой представителни видове употреба, които обаче не ограничават видовете употреба, за които продуктите за растителна защита, съдържащи ламбда-цихалотрин, могат да бъдат разрешени. Поради това е целесъобразно да отпадне ограничението за видовете употреба като инсектицид.
 (9)
 Комисията обаче счита, че веществото ламбда-цихалотрин е кандидат за замяна в съответствие с член 24 от Регламент (ЕО) No 1107/2009. Допустимото ниво на експозиция на оператора (ДНЕО) е значително по-ниско отколкото при повечето одобрени активни вещества в групата на инсектицидите. Освен това